Se billeder LIVE herunder fra Ekstra Bladets fotografer, der er til stede ved kirken

Klokken 14.00 begynder ceremonien, hvor familie og venner tager afsked med den 41-årige HA-rocker Michael Brokside. Det sker i Filips Kirke på Amager.

Brokside blev sigtet og varetægtsfængslet i forbindelse med den storstilede hashrazzia 13. marts. Dagen efter blev han fundet død i sin celle i Politigårdens fængsel. Obduktionen viste ifølge politiet, at rockeren havde begået selvmord ved at hænge sig.

Netop nu er cirka 300 personer samlet i og omkring kirken på Kastrupvej, hvor politiet har betjente udstationeret i begge ender af vejen. I alt er fem-seks betjente synlige i området ved kirken, melder Ekstra Bladets mand på stedet.

Forud for højtideligheden blev den tidligere drabsdømte Brokside sendt på en sidste tur gennem fødeøen Amager, og da kisten blev ført ind i kirken med de fremmødte efter sig, talte selskabet bl.a. Linse Kessler, der medbringer en stor buket hvide blomster, samt skuespilleren Slavko Labovic (kendt fra filmen 'Pusher').

Brokside ligger i en hvid kiste pyntet med hvide og røde roser samt grønt.

Med i følget på cirka 75 motorcykler på Amagerbrogade var rockere fra ind- og udland. Herunder fra Californien (USA), Holland, Grækenland, Rusland, Belgien, Tyskland, Schweiz, England og Sverige, fortæller Ekstra Bladets udsendte.

Efterfølgende i kortegen kom repræsentanter fra støtteklubben Devil's Choice samt folk fra diverse motorcykelklubber fra Danmark og Sverige.

Cirka 75 personbiler samt en dobbeltdækkerbus fulgte efter motorcykeloptoget, der tiltrak lange blikke fra forbipasserende.

Ekstra Bladets reporter på Amagerbrogade fortæller, at det tog følget ti minutter at passere forbi.

NB: Opdateres løbende!